• INVESTIMENT MINN IDENTITY MALTA LI JŻID L-INKLUŻJONI U S-SIGURTÀ L-investiment li se tkun qed tagħmel Identity Malta fil-produzzjoni tal-passaport il-ġdid se jwassal biex il-passaport Malti jkun fost l-aktar avvanzati kemm mill-aspett teknoloġiku u anke minn dak ta' sigurtà. L-Aġenzija Identity Malta ħasbet ukoll biex din l-innovazzjoni fil-passaport tindirizza l-aċċessibilità u l-awtonomija tal-persuni neqsin mid-dawl. Fix-xhur li għaddew, Identity Malta kellha diskussjonijiet kemm mal-Kummissjoni Nazzjonali Persuni b'Diżabilità (KNPD) kif ukoll mal-Foundation for Information Technology Accessibility (FITA) dwar kif il-Passaport Malti jista' jkun aktar aċċessibbli għall-persuni neqsin mid-dawl u kif dawn il-persuni jkunu jistgħu jużaw il-passaport mingħajr ma jiddependu fuq ħaddieħor. Ġaladarba dan isir, Malta se tkun fost l-ewwel pajjiżi fl-UE li se tipproduċi passaport aċċessibbli għall-persuni neqsin mid-dawl. Fost ir-rekwiżiti li qed tinsisti fuqhom hemm li t-teknoloġija użata tkun kompatibbli u familjari ma' dik diġà użata minn dawn il-persuni. Għal dan il-għan diġà qed isir ittestjar fuq din is-sistema. Dan il-passaport se joffri digriet akbar ta' indipendenza u privatezza, mingħajr ma jiddependu fuq ħaddieħor għall-ippjanar ta' vaganza jew safriet. Il-passaport il-ġdid, li mistenni jibda jkun iċċirkolat aktar tard din is-sena, se jkompli fuq dak ta' qablu u permezz tal-aħħar teknoloġija se jkun aktar sigur, b'hekk tkun aktar diffiċli li wieħed jiffalsifika dan id-dokument. Fost elementi ta' sigurtà oħra, l-informazzjoni personali tal-individwu se tkun laser engraved fuq polycarbonate card li se tkun mehmuża mad-dokument innifsu. Innovazzjoni oħra se tkun fil-paġni ta' ġewwa tal-passaport, minħabba li dawn se jkollhom xeni li juru l-identità kulturali u l-wirt patrimonjali Malti. Dawn l-elementi mhux se jsiru biss għal raġunijiet ta' estetika, iżda aktar importanti minn hekk se jkunu stampati b'linka speċjali u d-disinji jinkorporaw elementi ta' sigurtà moħbija. Il-bidla se ssir b'mod gradwali lejn it-tielet u r-raba' kwart ta' din is-sena fejn min ikun se jġedded il-passaport tiegħu jew se jagħmel passaport għall-ewwel darba jinħariġlu dak ġdid mingħajr ebda ħlas addizzjonali. Sadanittant kull min huwa fil-pussess ta' passaport validu, dan jista' jibqa' jintuża sad-data tal-iskadenza tiegħu, imbagħad jinħariġlu wieħed ġdid meta jmur biex iġeddu. Waqt żjara li s-Segretarju Parlamentari għar-Riformi, Ċittadinanza u Simplifikazzjoni tal-Proċessi Amministrattivi l-Onor. Julia Farrugia Portelli għamlet fl-uffiċċju ewlieni tal-kumpanija De La Rue f'Basingstoke u l-fabbrika li tipproduċi l-karta, Portals De La Rue, fir-Renju Unit, intwera l-proċess tal-istampar tal-karta speċjali li se tkun qed tintuża.